open-index/open-wikipedia-markdown huggingface dataset:
Γόργη

Στην ελληνική μυθολογία με το όνομα **Γόργη** αναφέρονται τα ακόλουθα τρία γυναικεία πρόσωπα:

# Μία από τις Δαναΐδες, που παντρεύτηκε τον γιο του Αιγύπτου Ιππόθοο (*[[Βιβλιοθήκη Απολλοδώρου]]*, Β 1, 5).
# Κόρη του βασιλιά της Καλυδώνας Οινέα και της Αλθαίας, αδελφή του ήρωα Μελεάγρου, του Κλυμένου και της Δηιάνειρας. Κατά την πολιορκία της Καλυδώνας από τους Κουρήτες, η Γόργη πολέμησε με αξιοθαύμαστη γενναιότητα. Παντρεύτηκε τον Ανδραίμονα και μαζί απέκτησαν τον Θόαντα. Μυθολογείται ακόμα ότι ο Δίας έκανε τον πατέρα της, τον Οινέα, να την ερωτευθεί και να αποκτήσει και από αυτή ένα γιο, τον Τυδέα. Μαζί με τις αδελφές της Μελεαγρίδες, θρηνώντας τον θάνατο του αδελφού τους, μεταμορφώθηκε από τη θεά Άρτεμι στα ομώνυμα πτηνά, τις **Μελεαγρίδες όρνιθες**. Ωστόσο, κατά παράκληση του θεού Διονύσου, η Γόργη και η Δηιάνειρα απέκτησαν και πάλι την ανθρώπινη μορφή τους. Ο Παυσανίας αναφέρει (Ι 38, 5) ότι ο τάφος της Γόργης και του Ανδραίμονα βρισκόταν στην Άμφισσα.
# Κόρη του Μεγαρέως και σύζυγος του Κορίνθου. Μόλις πληροφορήθηκε τον φόνο των παιδιών της, η Γόργη έπεσε στη λίμνη Εσχατιώτιν (σημερινή λίμνη Βουλιαγμένη) και πνίγηκε. Από τότε η λίμνη αυτή ονομάσθηκε **Γοργώπις**.

## Πηγές
* Emmy Patsi-Garin: «Επίτομο λεξικό Ελληνικής Μυθολογίας», εκδ. οίκος *Χάρη Πάτση*, Αθήνα 1969

Κατηγορία:Δαναΐδες
Γοργη
Λέλα Ησαΐα

Η **Λέλα Ησαΐα** (Πειραιάς 1898 - Πειραιάς 1959) ήταν Ελληνίδα ηθοποιός και πρωταγωνίστρια του θεάτρου.

## Βιογραφία
Από νεαρή ηλικία εμφανίστηκε σε ερασιτεχνικές παραστάσεις, για τις οποίες τη μουσική είχε συνθέσει ο αδελφός της, Ανδρέας (*"Το φιλί του σκοτωμένου"* του Γεωργίου Ασπρέα, *"Ψυχοσάββατο"* του Γρηγορίου Ξενόπουλου κ.ά.).

Αποφοίτησε από τη Δραματική Σχολή του Εθνικού Θεάτρου, στη σκηνή του οποίου πρωτοεμφανίστηκε το 1932 στον Ιούλιο Καίσαρα του Σαίξπηρ στον ρόλο της Καλπουρνίας (σκηνοθεσία Φώτου Πολίτη). Εμφανίστηκε, επίσης, πάντα με σκηνοθέτη τον Φώτο Πολίτη, στις παραστάσεις των έργων *"Γιάννης Γαβριήλ Μπόρκμαν"* του Ίψεν, *"Ενώ το πλοίο ταξιδεύει"* της Γαλάτειας Καζαντζάκη, *"Ο θάνατος του Δαντόν"* του Γκέοργκ Μπύχνερ και *"Ποπολάρος"* του Γρηγορίου Ξενόπουλου.

Το 1924 εμφανίστηκε σε μαθητικές παραστάσεις του Λυκείου των Ελληνίδων (*"Η Τζένη με το γέλιο της"* της Ευγενίας Ζωγράφου, *"Τριαντάφυλλα όλο το χρόνο"* του Χούλιο Ντάντας, *"Η δασκαλίτσα"* του Ντάριο Νικοντέμι). Το 1928 εμφανίστηκε στον θίασο της Μαρίκας Κοτοπούλη στο έργο του Σόμερσετ Μωμ *"Ιερή φλόγα"*.

Από το καλοκαίρι του 1933 και μέχρι το 1935 συνεργάστηκε με τον θίασο της Μαρίκας Κοτοπούλη. Ακολούθησε, από το 1936, συνεργασία της με τον θίασο της Κατερίνας Ανδρεάδη, η οποία ολοκληρώθηκε το 1941, με μία διακοπή κατά την περίοδο 1939-1940, οπότε η Λέλα Ησαΐα ερμήνευσε πρωταγωνιστικούς ρόλους στο περιοδεύον κλιμάκιο του Εθνικού Θεάτρου «Άρμα Θέσπιδος», με σκηνοθέτη τον Πέλο Κατσέλη.

Το 1942 εμφανίστηκε στο θέατρο Κυβέλης με το Θέατρο Αθηνών του Κωστή Μπαστιά. Από το 1944 επέστρεψε στο Εθνικό Θέατρο, όπου εργάστηκε επί σειρά ετών μέχρι το τέλος της καριέρας της. Η τελευταία της σκηνική εμφάνιση ήταν το 1958, στην *"Τέσσα"* του Ζαν Ζιροντού σε σκηνοθεσία του Αλέξη Σολομού.

Πέθανε στις 30 Ιουλίου 1959 στο νοσοκομείο Αλεξάνδρα και η κηδεία της έγινε στον ναό Αγίου Γεωργίου Καρύτση

## Προσωπική ζωή
Είχε παντρευτεί τον Πειραιώτη δικηγόρο Ευάγγελο Στρατήγη. Ο αδελφός της Λέλας Ησαΐα, Ανδρέας, ήταν πιανίστας, συνθέτης και στιχουργός.

## Θεατρικές παραστάσεις

Περισσότερες πληροφορίες για κάθε παράσταση εμφανίζονται ενεργοποιώντας τον σύνδεσμο που υπάρχει στο όνομα της κάθε παράστασης

## Παραπομπές


## Πηγές
**Νεώτερον Εγκυκλοπαιδικόν Λεξικόν* τ.9ος, σ.385.

Κατηγορία:Ελληνίδες ηθοποιοί θεάτρου
Έξεστι Κλαζομενίοις ασχημονείν

**Έξεστι Κλαζομενίοις ασχημονείν** (όπως χρησιμοποιείται συχνά) ή **Εξέστω Κλαζομενίοις ασχημονείν** είναι έκφραση που χρησιμοποιείται για να δηλώσει «υποτιμητικά και απαξιωτικά για κάποιον ότι είναι γνωστός για την απρεπή συμπεριφορά του, ότι δηλ. η απρέπειά του είναι σύνηθες γνώρισμα του χαρακτήρα του, ότι η απρέπεια είναι αναμενόμενη από αυτόν.» Η φράση έγινε παροιμιώδης έκφραση και χρησιμοποιείται σήμερα για να «χαρακτηρίσει τη ροπή κάποιου ανθρώπου στην ασχημοσύνη (απρέπεια, ακοσμία)», την έκφραση περιφρονήσεως για ανθρώπους τέτοιας ποιότητας από τους οποίους είναι αναμενόμενη απρεπής συμπεριφορά.

## Το πρωτότυπο κείμενο και μετάφραση
Η έκφραση απαντάται ως «Ἔξεστι Κλαζομενίοις ἀσχημονεῖν» (όπως χρησιμοποιείται συχνά) ή «Ἐξέστω Κλαζομενίοις ἀσχημονεῖν» όπως παραδίδεται από τον Κλαύδιο Αιλιανό συγγραφέα του 2ου μ.Χ. αιώνα, στο έργο του *[[Ποικίλη Ιστορία]]*, αλλά και αργότερα από τον Ευστάθιο Θεσσαλονίκης, τον 12ο αιώνα, στο έργο *[[Παρεκβολαὶ εις την Ομήρου Ιλιάδα καὶ Οδύσσειαν]]* (όπου αναπαράγεται το κείμενο του Αιλιανού).

Η σύντομη ιστορία που αναφέρει ο Κλαύδιος Αιλιανός έχει ως εξής:
:Περὶ τῶν τοὺς τῶν Ἐφόρων θρόνους ἀσβόλῳ χρισαμένων
Κλαζομενίων τινὲς εἰς τὴν Σπάρτην ἀφικόμενοι καὶ ὔβρει καὶ ἀλαζονείᾳ χρώμενοι τοὺς τῶν ἐφόρων θρόνους, ἔνθα εἰώθασι καθήμενοι χρηματίζειν καὶ τῶν πολιτικῶν ἔκαστα διατάττειν, ἀλλὰ τούτους γε τοὺς θρόνους ἀσβόλῳ κατέχρισαν. μαθόντες δὲ οἱ ἔφοροι οὐκ ἠγανάκτησαν, ἀλλὰ τὸν δημόσιον κήρυκα καλέσαντες προσέταξαν αὐτὸν δημοσίᾳ κηρύξαι τοῦτο δὴ τὸ θαυμαζόμενον· «ἐξέστω Κλαζομενίοις ἀσχημονεῖν.»

Μετάφραση:
:Σχετικά με τους θρόνους των Εφόρων στη Σπάρτη που μαυρίστηκαν
Κάποιοι από τους Κλαζομένιους, όταν έφτασαν στη Σπάρτη, με ύβρη και αλαζονεία αντιμετώπισαν τους θρόνους των εφόρων, όπου αυτοί συνήθιζαν να κάθονται και να αποφασίζουν και για τα θέματα της πολιτείας να διατάσσουν, αλλά και αυτούς τους θρόνους καταμαύρισαν. Όταν το έμαθαν οι έφοροι, δεν αγανάκτησαν, αλλά αφού κάλεσαν τον δημόσιο κήρυκα, τον πρόσταξαν να διακηρύξει δημοσίως αυτό το θαυμαστό «συνηθίζεται στους Κλαζομένιους να διαπράττουν απρέπειες.»

## Ανάλυση
Η εκτίμηση για αυτή την ιστορία είναι ότι οι Έφοροι της Σπάρτης, γνωρίζοντας ότι οι Κλαζομένιοι ήταν σύμμαχοι, δε θέλησαν να τους τιμωρήσουν για να μη διαταράξουν τη σχέση τους με την αποικία των Κλαζομενών της Μικράς Ασίας (κοντά στη Σμύρνη), αλλά ούτε και θέλησαν να επιτρέψουν αυτή την αυθαιρεσία χωρίς να δράσουν. Με την ανακοίνωση αυτή αφενός πέτυχαν να δείξουν στους Σπαρτιάτες ότι η συμπεριφορά των Κλαζομενίων ήταν μόνο κατ' εξαίρεση αποδεκτή και αφετέρου να υποδείξουν την έντονη ενόχλησή τους στους Κλαζομενίους και να τους επιτιμήσουν για τον χαρακτήρα τους.

## Αναφορές


Εξεστι
Ταντέους Μπαναχιέβιτς

Ο **Ταντέους Μπανάχιεβιτς** (, 13 Φεβρουαρίου 1882 – 17 Νοεμβρίου 1954) ήταν Πολωνός αστρονόμος, μαθηματικός και γεωδαίτης.

## Βιογραφία
Γεννήθηκε στη Βαρσοβία, όπου και σπούδασε. Το 1905, μετά το κλείσιμο του πανεπιστημίου της Βαρσοβίας από τους Ρώσους, πήγε στο Γκέτινγκεν και το 1906 στο Αστεροσκοπείο του Πούλκοβο. Εργάσθηκε επίσης στο Αστεροσκοπείο Engel'gardt του Πανεπιστημίου του Καζάν από το 1910 έως το 1915.

Το 1919, μετά την ανεξαρτησία της Πολωνίας, ο Μπανάχιεβιτς μετακόμισε στην Κρακοβία και έγινε καθηγητής στο εκεί Γιαγκιελονιανό Πανεπιστήμιο, ενώ ανέλαβε και τη διεύθυνση του Αστεροσκοπείου της Κρακοβίας.

Ο Μπανάχιεβιτς συνέγραψε περί τις 230 ερευνητικές εργασίες και τροποποίησε τη μέθοδο προσδιορισμού των παραβολικών τροχιών. Το 1925 επινόησε μία ειδική άλγεβρα πινάκων, τη «Θεωρία των κρακοβιανών», που του απέφερε διεθνή αναγνώριση. Αυτή η θεωρία εφαρμόσθηκε με επιτυχία σε αρκετά αστρονομικά, γεωδαισικά, μηχανικά και μαθηματικά προβλήματα.

Το 1922 έγινε μέλος της «Πολωνικής Ακαδημίας της Μαθήσεως» (PAU, Polska Akademia Umiejętności) και από το 1932 έως το 1938 διετέλεσε αντιπρόεδρος της Διεθνούς Αστρονομικής Ενώσεως. Υπήρξε επίσης ο πρώτος πρόεδρος στην ιστορία της Πολωνικής Αστρονομικής Εταιρείας, αντιπρόεδρος της Γεωδαισικής Επιτροπής των Βαλτικών Κρατών και, από το 1952 μέχρι τον θάνατό του, μέλος της Πολωνικής Ακαδημίας Επιστημών. Ο Μπανάχιεβιτς ίδρυσε το σημαντικό αστρονομικό περιοδικό *[[Acta Astronomica]]*, που εκδίδεται μέχρι σήμερα. Ανακηρύχθηκε επίτιμος διδάκτορας των Πανεπιστημίων της Βαρσοβίας, του Πόζναν και της Σόφιας. Πέθανε στην Κρακοβία το 1954.

## Ονομάσθηκαν προς τιμή του
* Ο μεγάλος κρατήρας **Μπανάχιεβιτς** (Banachiewicz) στη Σελήνη (κοντά στο ανατολικό χείλος του δίσκου της όπως φαίνεται από τη Γη).
* Ο αστεροειδής **[[1286 Μπαναχιέβιτσα]]** (1286 Banachiewicza), που ανακαλύφθηκε το 1933.

## Παραπομπές


Κατηγορία:Πολωνοί αστρονόμοι
Κατηγορία:Πολωνοί μαθηματικοί
Κατηγορία:Πολωνοί πανεπιστημιακοί
Κατηγορία:Γεωδαίτες
Κατηγορία:Αστρονόμοι του 20ού αιώνα
Κατηγορία:Μαθηματικοί του 20ού αιώνα
Ρον Γκίλμπερτ

Ο **Ρον Γκίλμπερτ** (*Ron Gilbert*) είναι ένας Αμερικανός σχεδιαστής βιντεοπαιχνιδιών. Στα γνωστότερα έργα του ανήκουν τα παιχνίδια Maniac Mansion, Zak McKracken όπως και τα Monkey Island 1 και 2.

## Σταδιοδρομία στην βιομηχανία βιντεοπαιχνιδιών
Η καριέρα του Γκίλμπερτ στην βιομηχανία των υπολογιστών άρχισε στις αρχές της δεκαετίας του 1980, όταν σαν φοιτητής της πληροφορικής δημιούργησε μια εφαρμογή (*Graphic Basics*) με την οποία άρχισε να φτιάχνει μικρά παιχνίδια για τον Commodore 64. Το εργαλείο αυτό πούλησε σε μια εταιρεία με όνομα *Human Engineered Software*, η οποία τον προσέλαβε όταν τελείωσε τις σπουδές του αλλά τερμάτισε την λειτουργία της μόλις έξι μήνες αργότερα. Το 1985 του δόθηκε η ευκαιρία να σχεδιάσει παιχνίδι για την Lucasfilm Games. Μαζί με τον Γκάρι Γουίνικ δημιούργησε το σχέδιο για το Maniac Mansion όπως και την μηχανή παιχνιδιού *Script Creation Utility for Maniac Mansion*, γνωστή ως SCUMM. Το 1987 το παιχνίδι κυκλοφόρησε με μεγάλη επιτυχία και η συνεργασία του Γκίλμπερτ με την LucasArts συνεχίστηκε. Ακολούθησαν και άλλα παιχνίδια με βάση την scripting engine SCUMM. Ουσιαστικά, όλα τα adventures της εταιρείας, με εξαίρεση τα Grim Fandango και Escape from Monkey Island, δημιουργήθηκαν με βάση την SCUMM.

Αφού εγκατέλειψε την LucasArts συνεργάστηκε κυρίως με τις εταιρείες Cavedog Entertainment (Total Annihilation), Humongous Entertainment και Hulabee Entertainment, μεταξύ άλλων στον χώρο των παιδικών ηλεκτρονικών παιχνιδιών. 

Τον Ιανουάριο του 2008 η εταιρία HotHead Games προσέλαβε τον Γκίλμπερτ ως creative director για την δημιουργία του "DeathSpank", ενός παιχνιδιού περιπέτειας/ρόλου. 

Στα μέσα του 2016 ο Γκίλμπερτ αναζήτησε τα δικαιώματα των παιχνιδιών της σειράς Monkey Island και Maniac Mansion, αφού η Disney, η οποία είχε εξαγοράσει τη Lucasfilm και το τμήμα παιχνιδιών της το 2012, ανακοίνωσε την απόσυρσή της από την ανάπτυξη παιχνιδιών. Το 2022 ανακοίνωσε το Return to Monkey Island, μια συνέχεια των δύο πρώτων παιχνιδιών της σειράς.

## Παιχνίδια (επιλεγμένα)
* 1987 - Maniac Mansion
* 1988 - Zak McKracken and the Alien Mindbenders
* 1989 - Indiana Jones and the Last Crusade
* 1990 - The Secret of Monkey Island
* 1991 - Monkey Island 2: LeChuck’s Revenge
* 2022 - Return to Monkey Island

## Παραπομπές


## Εξωτερικοί σύνδεσμοι

* ''Ρον Γκίλμπερτ'' στην MobyGames (αγγλικά)
* Ιστολόγιο του Ρον Γκίλμπερτ
* Project DeathSpank στην Hothead Games

Κατηγορία:Monkey Island
Κατηγορία:Αμερικανοί
Κατηγορία:Σχεδιαστές βιντεοπαιχνιδιών
Κατηγορία:Βιντεοπαιχνίδια της LucasArts
Δύμας

Με το όνομα **Δύμας** ήταν γνωστά δύο πρόσωπα της ελληνικής μυθολογίας.

#**Δύμας ο Αιγίμου**, ήταν ιδρυτής και επώνυμος της Αχαϊκής πόλης Δύμης, γιος του Αιγίμου, βασιλιά των Δωριέων, αδελφός των Δώρου και του Πάμφυλου. Ο λαός του ήταν σύμμαχος των Ηρακλειδών και  συμμετείχε μαζί τους στην κάθοδο στην Πελοπόννησο· σκοτώθηκε σε μάχη μαζί με τον αδελφό του από τον Τισαμενό.

#**[[Δύμας της Φρυγίας]]** Είναι γνωστός από τον Όμηρο. Μυθικός βασιλιάς της Φρυγίας μετά τον Σαγγάριο, γιος του Ηιονέα, πατέρας του Ασίου και της Εκάβης.

## Πηγές


Κατηγορία:Αρχαίοι Αχαιοί
Κατηγορία:Ηρακλείδες
Κατηγορία:Φρυγία
Κατηγορία:Δύμη
Κατηγορία:Επώνυμοι ήρωες της ελληνικής μυθολογίας
Κατηγορία:Μυθικοί βασιλείς της Φρυγίας
Δίσκος Blu-ray

right|μικρογραφία|150px|''Ένας Υπερσύμπακτος Δίσκος Blu-ray.''

Ο δίσκος **Blu-ray** (επίσης γνωστός ως BD) είναι οπτικός δίσκος υψηλής πυκνότητας για την αποθήκευση ψηφιακών πληροφοριών, συμπεριλαμβανομένου υψηλής ευκρίνειας βίντεο. To όνομα του προέρχεται από το μπλε-ιώδες λέιζερ που χρησιμοποιείται για να διαβάσει και να γράψει αυτόν τον τύπο οπτικού δίσκου. 

Λόγω του πιο μικρού μήκους κύματός του (405 NM), μπορούν να αποθηκευτούν περισσότερα στοιχεία σε έναν δίσκο Βlu-ray απ' ό,τι στο πρότυπο του DVD, το οποίο χρησιμοποιεί κόκκινο λέιζερ (650 NM). Ένας μονής στρώσης δίσκος Βlu-ray μπορεί να αποθηκεύσει 25 gigabytes (GB), πάνω από πέντε φορές την ικανότητα αποθήκευσης ενός μονής στρώσης DVD που ανέρχεται στα 4,7 GB. Ένας δίσκος Βlu-ray διπλής στρώσης μπορεί να αποθηκεύσει 50 GB, σχεδόν έξι φορές την ικανότητα ενός DVD διπλής στρώσης που ανέρχεται στα 8,5 GB. Το Βlu-ray αναπτύχθηκε από την *Ένωση Δίσκου Βlu-ray* (αγγλικά: Blu-ray Disc Association), μια ομάδα από επιχειρήσεις που αντιπροσωπεύουν τα ηλεκτρονικά είδη ευρείας κατανάλωσης, το υλικό υπολογιστών, και την παραγωγή ταινιών. Τα πρότυπα καλύπτονται από διάφορα διπλώματα ευρεσιτεχνίας που ανήκουν στις διάφορες επιχειρήσεις. Τον Μάρτιο του 2007, δεν είχε οριστικοποιηθεί ακόμα μια κοινή συμφωνία χορήγησης αδειών για όλα τα σχετικά διπλώματα ευρεσιτεχνίας. Μέχρι τις 20 Σεπτεμβρίου 2008, είχαν κυκλοφορήσει στην αγορά των Ηνωμένων Πολιτειών περισσότεροι από 850 τίτλοι ταινιών σε δίσκο Βlu-ray και περισσότεροι από 500 τίτλοι στην Ιαπωνική αγορά. Τα πρότυπο Βlu-ray επικράτησε τελικά στον εμπορικό πόλεμο με αντίπαλο τον τύπο οπτικού δίσκου HD-DVD, καθώς η εταιρεία Toshiba που ήταν ο κύριος υποστηρικτής του δεύτερου, ανακοίνωσε στις 19 Φεβρουαρίου 2008 ότι σταματά την ανάπτυξη, κατασκευή και πώληση συσκευών HD-DVD. Αυτό είχε ως αποτέλεσμα να την ακολουθήσουν σύντομα σχεδόν όλες οι υπόλοιπες εταιρείες που υποστήριζαν τον συγκεκριμένο τύπο.

## Εξωτερικοί σύνδεσμοι

* Blu-ray Disc Association 
* Blu-ray Disc Association's Technical White Papers 
* Blu-ray Disc License Office
* AACS LA

Κατηγορία:Μέσα αποθήκευσης
Κατηγορία:Τηλεόραση υψηλής ευκρίνειας
Κατηγορία:Αποθηκευτικός χώρος ήχου
Φάρις

Ο **Φάρις** ή **Φάρης** (*Φᾶρις*) ήταν ήρωας της ελληνικής μυθολογίας.

Ο Φάρις ήταν επώνυμος και ιδρυτής της Αχαϊκής πόλης Φαραί, γιος του Ολύμπιου θεού Ερμή και της Δαναΐδας Φιλοδάμειας, ενώ κόρη του ήταν η Τηλεγόνη. Επίσης αναφέρεται και ως ο ιδρυτής και επώνυμος της Μεσσηνιακής πόλης Φαραί.

## Πηγές


Κατηγορία:Αρχαία Αχαΐα
Κατηγορία:Μυθολογία της αρχαίας Μεσσηνίας

Κατηγορία:Επώνυμοι ήρωες της ελληνικής μυθολογίας
Antonov An-32

Το **Antonov An-32** (ονομασία NATO: *Cline*) είναι σοβιετικό δικινητήριο τουρμποπρόπ μεταφορικό αεροσκάφος. 

## Γενικά χαρακτηριστικά
Το An-32 ουσιαστικά είναι ένα An-26 με νέους τουρμποπρόπ κινητήρες. Πέταξε πρώτη φορά στις 9 Ιουλίου 1957 και συνολικά κατασκευάστηκαν 357 αεροσκάφη. Πρώτος εξαγωγικός πελάτης υπήρξε η Ινδική πολεμική αεροπορία, εν μέρει λόγω των καλών σχέσεων μεταξύ του τότε γενικού γραμματέα της Σοβιετικής Ένωσης Λεονίντ Μπρέζνιεφ και της πρωθυπουργού της Ινδίας Ιντίρα Γκάντι. Το An-32 σχεδιάστηκε να αντεπεξέλθει σε καλύτερα σε δυσμενής καιρικές συνθήκες από το κανονικό An-26. Τη τοποθέτηση των κινητήρων πάνω από την πτέρυγα επέτρεψε την χρήση μεγαλύτερης διαμέτρου ελίκων, συνδυαζόμενων με κινητήρες τουρμποπρόπ *AI-20*, ισχύος 5100 ίππων ο καθένας, δύο φορές ισχυρότερων από τους κινητήρες *AI-24* του An-26, προσδίδοντας του εξαιρετικά χαρακτηριστικά απογείωσης σε τροπικές συνθήκες και μεγάλα υψόμετρα, όπου ο ζεστός ή αραιός αέρας επηρεάζει την απόδοση των αδύναμων κινητήρων.

## Εκδόσεις
* **An-32**: Δικινητήριο μεταφορικό αεροσκάφος.
* **An-32B**: Βελτιωμένη έκδοση του An-32.
* **An-32MP** : Έκδοση ναυτικής περιπολίας
* **An-32P Firekiller**: Έκδοση αεροπυρόσβεσης.

## Χρήστες
thumb|left|350px|Οι χώρες χρήστες του An-32 (Με κόκκινο χρώμα απεικονίζονται οι στρατιωτικοί χρήστες ενώ με πράσινο χρώμα οι πολιτικοί χρήστες)
 
 
 
 
 
 






### Στρατιωτικοί χρήστες

### Πολιτικοί χρήστες
thumb|250px|right|Antonov An-32 της πολεμικής αεροπορίας του Αφγανιστάν
250px|thumb|Σχέδιο τριών όψεων του An-32
Μέχρι τον Αύγουστο του 2006 χρησιμοποιούνταν 56 Antonov An-32 από αεροπορικές εταιρίες. Κύριοι χρήστες είναι οι: Air Pass (4), Alada (3), Libyan Arab Air Cargo (4), Million Air Charter (3), AERCARIBE LTDA (2), Trans-Charter (3) and Selva (4). Περίπου 29 ακόμα αεροπορικές εταιρίες χρησιμοποιούν μικρότερους αριθμούς του τύπου.

## Σχετικές εξελίξεις
* Antonov An-26

## Σημειώσεις


## Εξωτερικοί σύνδεσμοι

* Το An-32 στην επίσημη ιστοσελίδα της Antonov
* Το An-32 στην επίσημη ιστοσελίδα της Πολεμικής Αεροπορίας του Μπανγκλαντές
* Το An-32 στην επίσημη ιστοσελίδα της Πολεμικής Αεροπορίας της Ινδίας
* Το An-32 στο airliners.net

An-32
An-32
An-032
Κατηγορία:Εμβολοκινητήρια στρατιωτικά αεροσκάφη
Ηφαίστεια

Τα **Ηφαίστεια** ή **Ηφαιστεία** ήταν αρχαία ελληνική εορτή που τελούνταν κυρίως στην Αθήνα και τη Λήμνο προς τιμή του θεού Ηφαίστου. Στην αρχή τα Ηφαίστεια ήταν ετήσια εορτή, από την εποχή όμως του άρχοντα Κτησιφώντος (329 π.Χ. - 328 π.Χ.), κατά πληροφορία του Αριστοτέλη τα Ηφαίστεια τελούνταν ανά πενταετία.

Στα Ηφαίστεια γίνονταν μεγάλη θυσία όπου και ακολουθούσαν μουσικοί αγώνες παίδων και ανδρών καθώς και αγώνισμα της λαμπάδας (λαμπαδηδοδρομία) που ήταν και το λαμπρότερο μέρος της εορτής. Τη διεύθυνση της εορτής αυτής αναλάμβαναν 20 άνδρες που εκλέγονταν ειδικά για την εορτή και ονομάζονταν "*ιεροποιοί*". Τις δε φροντίδες της θυσίας, της πομπής και των αγώνων αναλάμβαναν 200 πολίτες της Αθήνας. Εκτός όμως της Αθήνας, εορτές λάμβαναν χώρα και σ΄ άλλες πόλεις του αρχαίου ελλαδικού χώρου όπου υπήρχαν ιερά του θεού της φωτιάς. Στη Λήμνο, όπου σύμφωνα με τη μυθολογία εκσφεντονίστηκε ο Ήφαιστος μετά από καυγά του με τον Δία, τα Ηφαιστεία αποτελούσουν την κυριότερη εορτή του νησιού. Την περίοδο εκείνη όλες οι εστίες φωτιάς παρέμεναν σβηστές για εννέα μέρες, μέχρι ότου να φθάσει καινούργια φωτιά από το ιερό νησί της Δήλου. 

Ποιο μήνα ακριβώς γινόταν αυτή η εορτή δεν κατέστη δυνατό να εξακριβωθεί, αν και αναπτύχθηκαν διάφορες γνώμες, όπως της E. Simon, η οποία υποστηρίζει ως μήνα τέλεσής της τον τελευταίο μήνα της άνοιξης, δηλαδή το Μουνυχιώνα. Η σπουδαιότερη πηγή γνώσης για τα Ηφαίστεια είναι η εύρεση μιας αποσπασματικής επιγραφής του 422 π.Χ. η οποία αναφέρεται στην αναδιοργάνωσή τους. 

## Πηγές
* "*Νεώτερον Εγκυκλοπαιδικόν Λεξικόν Ηλίου*" τ.9ος, σ.402

## Παραπομπές


Κατηγορία:Αρχαίες ελληνικές εορτές
Κατηγορία:Αρχαίες αθηναϊκές εορτές
Κατηγορία:Ήφαιστος
Χορταρόλιμνη

Η **Χορταρόλιμνη** είναι μια υφάλμυρη λιμνοθάλασσα που βρίσκεται στο ανατολικό τμήμα της Λήμνου, ανατολικά του χωριού Καλλιόπη. Κατά τους θερινούς μήνες στεγνώνει, αφήνοντας πίσω ένα εκτεταμένο αλιπέδιο. Αποτελεί σημαντικό υδροβιότοπο του νησιού.

Έχει έκταση 2.300 στρέμματα και παλαιότερα αναφέρεται ως *Λίμνη του Μύλου* (1739 Pococke) και ως *Λίμνη της Κώμης* (1858 Conze). Μαζί με την Αλυκή του Κοντοπουλίου και μια τρίτη μικρότερη λίμνη, την **Ασπρόλιμνη**, έκτασης 500 στρεμμάτων, που επίσης στεγνώνει το καλοκαίρι, συντηρούν ένα εξαιρετικό οικοσύστημα, στο οποίο διαχειμάζουν πάνω από 4.000 είδη πτηνών, όπως: ερωδιοί, αβοκέττες (*Recurvirostra avosett*a), πετροτριλίδες  (*Burhinus oedicnemus oedicnemus*), νεροχελίδονα (*Glareola pratincola),* καλαμοκανάδες (*Himantopus himantopus*), καστανόχηνες (*Tadorna ferruginea*). Είναι ενταγμένες στο δίκτυο Natura 2000. Η Χορταρόλιμνη βρίσκεται ανάμεσα στις δύο άλλες λίμνες.

Ο Belon το 1548 κι ο Pococke το 1739 αναφέρουν ότι στην απέραντη πεδιάδα της Χορταρόλιμνης έβοσκαν μικρόσωμα υπόξανθα αλογάκια, από μια ράτσα η οποία έχει πλέον εκλείψει από το νησί της Λήμνου και υπάρχει μόνο στη Σκύρο. Έτρεχαν με απίστευτη ταχύτητα αλλά ήταν ανθεκτικά και οι κάτοικοι τα καβαλούσαν.  

Το 2001 ιδρύθηκε το "Κέντρο Περιβαλλοντικής Ενημέρωσης Καλλιόπης", που στεγάζεται στο κτίριο του παλιού δημοτικού σχολείου του χωριού, με σκοπό την προστασία και την ανάδειξη του φυσικού πλούτου της περιοχής.

## Παραπομπές


Κατηγορία:Γεωγραφία της Λήμνου
Κατηγορία:Λιμνοθάλασσες της Ελλάδας
Γεώργιος Ησαΐας

Ο **Γεώργιος Ησαΐας**, του Ανδρέα, ήταν βιομήχανος και πολιτικός (1873-1957). Μετά το πέρας των γυμνασιακών του σπουδών εκπαιδεύτηκε στη χημεία και ιδιαίτερα στην οινολογία. Το 1916 δημιούργησε στα Μέγαρα μεγάλο εργοστάσιο οινοπνευματοποιΐας και αργότερα επεκτάθηκε και στον Πειραιά δημιουργώντας μεγαλύτερο εργοστάσιο, όπου και αναμίχθηκε και σ΄ άλλες επιχειρήσεις.

Υπήρξε ο ιδρυτής του προαστίου του Ψυχικού.

Στη Εθνοσυνέλευση του 1924 εκλέχθηκε πληρεξούσιος Αθηνών Πειραιώς και αργότερα βουλευτής Πειραιώς κατά τη β' περίοδο (1928), καθώς και στη δ' περίοδο (1933). Επί της πρώτης κυβέρνησης του Αλ. Παπαναστασίου ανέλαβε υπουργός Συγκοινωνίας για πέντε μήνες από 12 Μαρτίου μέχρι 24 Ιουλίου του 1924.

Κηδεύτηκε από τον ιερό ναό Αγίου Γεωργίου Καρύτση στις 28 Φεβρουαρίου 1957.

## Πηγές
* *Νεώτερον Εγκυκλοπαιδικόν Λεξικόν* τ.9ος, σ.387.

## Παραπομπές


Κατηγορία:Έλληνες πληρεξούσιοι
Κατηγορία:Έλληνες βιομήχανοι
Κατηγορία:Βουλευτές Πειραιά
Κατηγορία:Έλληνες υπουργοί Συγκοινωνιών
Google Earth

**Google Earth** ονομάζεται το πρόγραμμα απεικόνισης της Γης το οποίο είναι διαθέσιμο στο Διαδίκτυο. Κατασκευάστηκε από την εταιρεία Keyhole Inc. με το όνομα Earth Viewer 3D. Όταν η εταιρεία αγοράστηκε από την Google το 2004, πήρε το σημερινό του όνομα.

Το πρόγραμμα συνθέτει εικόνες και πληροφορίες από δορυφορικές φωτογραφίες, αεροφωτογραφίες, στοιχεία GIS και από πολλές πηγές σε επάλληλα στρώματα (που τα ονομάζει «επίπεδα» - στα αγγλικά levels), με σημαντική ευκολία χρήσης. Τα επίπεδα αυτά έχουν αφενός πληροφορίες που εισήγαγε η Google όπως πληροφορίες χάρτη με ονομασίες δρόμων ("Δρόμοι"), πληροφορίες για τον καιρό αλλά και πολλές άλλες πληροφορίες που προσθέτουν οι χρήστες του συστήματος όπως τρισδιάστατα κτίρια για αρκετές περιοχές / πόλεις του κόσμου με εργαλεία όπως τον Δημιουργό Κτιρίων, φωτογραφίες, τοπικές πληροφορίες.

## Εικόνες
Η ανάλυση και η ηλικία των εικόνων ποικίλλουν. Οι φωτογραφίες είναι συνήθως από το 2004 ή και νωρίτερα με την ανάλυση να κυμαίνεται από 15 μέτρα για μεγάλο μέρος των ΗΠΑ, το ένα μέτρο (για πολλές ευρωπαϊκές χώρες) μέχρι και 15-30 εκατοστά για πόλεις όπως το Βερολίνο ή η Ζυρίχη. Επιπρόσθετη λειτουργία του προγράμματος είναι to το Timelapse, μια λειτουργία προβολής βίντεο της Γης στην πάροδο του χρόνου, η χρήση του οποίου προσφέρει τη δυνατότητα προβολής της επιφάνειας της Γης όπως καταγράφηκε από δορυφορικά πλάνα κατά το διάστημα 1984 με 2020. Με αυτόν τον τρόπο παρατηρούνται οι μεταβολές στην αστική εξάπλωση, την αποδάσωση και το λιώσιμο των πάγων. 

## Τεχνικές απαιτήσεις
Στην πράξη το πρόγραμμα μπορεί να λειτουργήσει σε όλα τα συνηθισμένα υπολογιστικά συστήματα.

Το Google Earth διατίθεται για τα ακόλουθα λειτουργικά συστήματα:
* Windows για τις εκδόσεις του λειτουργικού από Windows 2000 και πάνω.
* Linux για έκδοση πυρήνα 2.4 και πάνω.
* Mac OS X για εκδόσεις του λειτουργικού από 10.3.9 και πάνω. Ορισμένα χαρακτηριστικά του προγράματος απουσιάζουν από την έκδοση για OS X.
* FreeBSD με Linux emulation.

Όλες οι εκδόσεις απαιτούν έναν σχετικά πρόσφατο υπολογιστή με επεξεργαστή άνω των 500&nbsp;MHz, περισσότερα από 128 MB μνήμης, κάρτα γραφικών με τουλάχιστον 16 MB μνήμης και γρήγορη σύνδεση με το Διαδίκτυο.

## Πνευματικά δικαιώματα
Αν και το πρόγραμμα είναι δωρεάν διαθέσιμο σε όλους, οι εικόνες από το πρόγραμμα βρίσκονται κάτω από πνευματικά δικαιώματα και δεν είναι ελεύθερες για διανομή. Σαν αποτέλεσμα, δεν είναι δυνατόν να χρησιμοποιηθούν εικόνες από το Google Earth σε εγχειρήματα όπως η Wikipedia που απαιτούν ελεύθερη άδεια με δυνατότητα τροποποίησης και εμπορικής εκμετάλλευσης. Για το λόγο αυτό χρησιμοποιούνται εικόνες από άλλες πηγές όπως το NASA World Wind.

## Δείτε επίσης
* NASA World Wind

## Παραπομπές


Κατηγορία:Google (λογισμικά)
Λ' Άκουιλα

Η **Λ' Άκουιλα** (, *ο αετός*, , ) είναι πόλη της Ιταλίας με πληθυσμό 73.000 κατοίκους, πρωτεύουσα της ομώνυμης επαρχίας και της περιφέρειας του Αμπρούτσο (ιταλ. *Abruzzo*). Βρίσκεται στο κέντρο της Ιταλίας, στην κοιλάδα που σχηματίζει ο ποταμός Ατέρνος, ανάμεσα στα Απέννινα Όρη, με το όρος Γκραν Σάσσο στα βορειοανατολικά. 

Η Λ' Άκουιλα είναι μια όμορφη πόλη με πολλά στενά δρομάκια, κτίρια και εκκλησίες της εποχής της Αναγέννησης. Είναι έδρα του ομώνυμου Πανεπιστημίου αλλά και αρκετών πολιτιστικών οργανισμών: διαθέτει θέατρο δράματος, ακαδημία καλών τεχνών, κρατικό ωδείο, συμφωνική ορχήστρα και οργανισμό κινηματογράφου. Στην πόλη διεξήχθη η σύνοδος κορυφής των ηγετών της G8 τον Ιούλιο του 2009.

## Ιστορία
Ιδρύθηκε το 1254 με το όνομα Άκουιλα, το οποίο διατηρήθηκε μέχρι το 1939 οπότε και υιοθετήθηκε το σημερινό Λ' Άκουιλα. Λέγεται ότι προήλθε από την ένωση 99 ενοριών. Μία πηγή που υπάρχει ακόμα στην πόλη διατηρεί αυτόν τον μύθο (*fontana delle 99 cannelle* - πηγή των 99 βρυσών).

Έφτασε στη μεγαλύτερη ακμή της από τον Πιέτρο ντι Μορρόνε, ο οποίος έγινε Πάπας με το όνομα Κελεστίνος Ε΄ στις 29 Αυγούστου 1294. Το τάγμα που ίδρυσε και φέρει το όνομά του έχει περισσότερα από είκοσι μετόχια στη Γαλλία.

Τα λείψανά του βρίσκονταν έως το 1517 σε ένα τάφο στη Βασιλική της Παναγίας του Κολλεμάτζιο, στην είσοδο της πόλης, την οποία ο ίδιος ο Πάπας είχε ορίσει να χτίσουν.

Η πόλη συγκλονίστηκε από δύο σεισμούς το 1703 και το 1706. Καταλήφθηκε από τους Γάλλους το 1789 και από τους Αυστριακούς το 1815.

### Σεισμός του 2009
Στις 6 Απριλίου 2009 και ώρα 3:32 π.μ. τοπική (1:32 GMT) συνέβη σεισμός ισχύος 6,3 M<sub>W</sub> ή μεγέθους 5,7 - 5,9 στην Κλίμακα Ρίχτερ, ο οποίος συγκλόνισε την πόλη. Το επίκεντρο () ήταν 95 χλμ ανατολικά της Ρώμης, λίγο έξω από τη Λ' Άκουιλα και σε βάθος 10χλμ.. Πολλά κτίρια κατέρρευσαν με αποτέλεσμα τουλάχιστον 289 νεκρούς και 1500 τραυματίες. Υπολογίζεται ότι ζημιές υπέστησαν περισσότερα από 10.000 κτίρια στην πόλη, γεγονός που οδήγησε γύρω στους 70.000 κατοίκους να εγκαταλείψουν τις οικίες τους σε αναζήτηση ασφαλούς στέγης, ενώ θύματα και μεγάλες καταστροφές υπήρξαν και σε πολλούς γειτονικούς οικισμούς. Από τους 70.000 κατοίκους που εγκατέλειψαν τα σπίτια τους την ημέρα του σεισμού, τουλάχιστον 29.000 παρέμεναν άστεγοι τέσσερις μέρες μετά.

## Αδελφοποιημένες πόλεις
Η Λ' Άκουιλα είναι αδελφοποιημένη με τις παρακάτω πόλεις:

*  Ρότβαϊλ, Γερμανία
*  Γιορκ, Καναδάς
*  Μπάαλμπεκ, Λίβανος 
*  Μπίστριτσα, Ρουμανία
*  Κουένκα, Ισπανία
*  Μπερνάλντα, Ιταλία
*  Ζιελόνα Γκόρα, Πολωνία
*  Χόμπαρτ, Αυστραλία

## Αθλητισμός
Στη Λ' Άκουιλα εδρεύει η πέντε φορές πρωταθλήτρια Ιταλίας ομάδα ράγκμπι *L' Aquila Rugby*, ενώ η ποδοσφαιρική ομάδα της πόλης, η *A.S.D. L' Aquila Calcio 1927* έχει αγωνιστεί τρεις φορές στη Serie B, τη δεύτερη τη τάξει κατηγορία ποδοσφαίρου στην Ιταλία.

## Δείτε επίσης
* Άκουιλα (επαρχία)
* Αμπρούτσο
* Πανεπιστήμιο της Λ'Άκουιλα
* Ινστιτούτο Επιστημών Γκραν Σασσο

## Παραπομπές


## Εξωτερικοί σύνδεσμοι

* Επίσημη ιστοσελίδα
* Πύλη για τη Λ'Άκουιλα
* Εικόνες, νέα και κάμερα από το Γκραν Σάσσο
* Λ'Άκουιλα Ράγκμπι
* Τουριστικές και ιστορικές πληροφορίες για τη Λ' Άκουιλα

Κατηγορία:Πόλεις του Αμπρούτσο
Σώστρατος ο Πελληνεύς

[σύνδεσμος=https://el.wikipedia.org/wiki/%CE%91%CF%81%CF%87%CE%B5%CE%AF%CE%BF:Stater,%20468-452%20BC,%20Olympia.%2078-82th%20Olympiad.jpg|μικρογραφία|[Στατήρας της Ολυμπίας ο οποίος χρονολογείται μεταξύ της 78ης (452 π.Χ.)  και 82ης διοργάνωσης των αρχαίων ολυμπιακών αγώνων.]]
Ο **Σώστρατος** ήταν αρχαίος έλληνας ολυμπιονίκης, από την Αχαϊκή Πελλήνη. Είχε νικήσει στους αγώνες της Ολυμπίας στην 80η Ολυμπιάδα το 460 π.Χ. στο στάδιο παίδων. 

Σύμφωνα με τον Παυσανία ο Σώστρατος πέτυχε ολυμπιακή νίκη για τους Αχαιούς μετά από πολλά χρόνια, αφού σύμφωνα με τον μύθο το 756 π.Χ. στην 6η Ολυμπιάδα είχε νικήσει ο Οιβώτας ο Δυμαίος αλλά οι Δύμαιοι δεν τον τίμησαν όπως έπρεπε και αυτός τους καταράστηκε να μην ξανακερδίσει Αχαιός σε Ολυμπιακούς Αγώνες. 

Η μυθολογία λέει ότι η κατάρα έπιασε και έτσι οι Αχαιοί αναγκάστηκαν να προσφέρουν κι άλλες τιμές αλλά και άγαλμά του έστησαν στην Ολυμπία. Τότε ήταν που κέρδισε ο Σώστρατος στο στάδιο παίδων σπάζοντας την κατάρα.

## Παραπομπές


Κατηγορία:Αρχαίοι Αχαιοί ολυμπιονίκες
Κατηγορία:Αρχαίοι Έλληνες Ολυμπιονίκες
Κατηγορία:Πελλήνη
Κατηγορία:Αρχαίοι ολυμπιονίκες του σταδίου παίδων
Κατηγορία:Αρχαίοι ολυμπιονίκες (5ος αιώνας π.Χ.)
Σώστρατος

Με το όνομα **Σώστρατος** ήταν κατά την αρχαιότητα γνωστοί οι παρακάτω

*Σώστρατος ο Πελληνεύς, ολυμπιονίκης από την Πελλήνη.
*Σώστρατος ο Δυμαίος, ήρωας της ελληνικής μυθολογίας από την Αχαϊκή Δύμη, φίλος του Ηρακλή.
*Σώστρατος ο Σικυώνιος, φημισμένος ολυμπιονίκης από την Σικυώνα.
*Σώστρατος ο Κνίδιος, αρχαίος έλληνας αρχιτέκτων, έργο του ο Φάρος της Αλεξάνδρειας.
*Σώστρατος ο Αλεξανδρεύς, γιατρός στην Αλεξάνδρεια κατά τον 1ο αιώνα μ.Χ. Σώζεται η μελέτη του *Περί ζώων*.
*Σώστρατος ο Μακεδόνας, ακόλουθος του Μεγάλου Αλεξάνδρου .
Τόμας Μπαλ Μπάρατ

Ο **Τόμας Μπαλ Μπάρατ** (*Thomas Ball Barratt*, 22 Ιουλίου 1862 - 29 Ιανουαρίου 1940) ήταν νορβηγικής καταγωγής Πεντηκοστιανός ευαγγελιστής.

Γεννημένος στην Κορνουάλη της Αγγλίας, ο Μπάρατ αρχικά ήταν ποιμένας σε μία Μεθοδιστική Εκκλησία. Αργότερα το 1906 έχοντας πάει στο Λος Άντζελες, ήρθε σε επαφή με τους πρώιμους Πεντηκοστιανούς της οδού Αζούσα, πίστεψε και εντάχθηκε στην Εκκλησία της Πεντηκοστής. Από το 1907 που γύριζε στη Στοκχόλμη, ευαγγέλισε σε μεγάλο βαθμό την Σκανδιναβία και ιδιαίτερα τη Φινλανδία.

## Παραπομπές


## Εξωτερικοί σύνδεσμοι
* 

Κατηγορία:Θρησκευτικά πρόσωπα και προσωπικότητες
Κατηγορία:Πεντηκοστιανισμός
Ουλφ Έκμαν

Ο **Ουλφ Έκμαν** (σουηδικά: *Ulf Ekman*, γενν. 8 Δεκεμβρίου 1950, Γκέτεμποργκ, Σουηδία), είναι Σουηδός χριστιανός. Υπήρξε Χαρισματικός/Πεντηκοστιανός ποιμένας και ιδρυτής της Χαρισματικής εκκλησίας Livets Ord (*Λόγος Ζωής*). Ήταν ο πρώτος που μετέδωσε το κίνημα Λόγος Πίστης (*Word of Faith*) στη Σουηδία. Το 2014 μεταστράφηκε στην Καθολική Εκκλησία.

## Διακονία
Το Έκμαν έγινε Χριστιανός λίγο πριν τελειώσει το σχολείο το 1970. Σπούδασε εθνογραφία, ιστορία και θεολογία στο Πανεπιστήμιο της Ουψάλα. Τον Ιανουάριο του 1979 διορίστηκε στη Σουηδική Λουθηρανική Εκκλησία (την επικρατούσα εκκλησία της Σουηδίας), επιστρέφοντας στο Πανεπιστήμιο της Ουψάλα όπου εργάστηκε ως εφημέριος για αρκετά χρόνια. Παρακολούθησε για ένα χρόνο το Βιβλικό Εκπαιδευτικό Κέντρο RHEMA στην Οκλαχόμα των Ηνωμένων Πολιτειών και επιστρέφοντας στην Ουψάλα το 1983 ίδρυσε την εκκλησία Livets Ord. Παρέμεινε ποιμένας της εκκλησίας μέχρι το 2002, όπου παρέδωσε την ποιμαντορία στον Ρόμπερτ Εκ για να επικεντρωθεί στο διεθνές έργο, αν και πρόσφατα επέστρεψε στη Livets Ord. Έχει ιδρύσει το Πανεπιστήμιο Livets Ord και τη Βιβλική Σχολή Λόγος Ζωής.

Μέσω της εκκλησίας του, έχει στείλει τους ιεραποστόλους στο Μπανγκλαντές, τη Ρωσία, την Ουκρανία, την Αρμενία, το Αζερμπαϊτζάν, το Τατζικιστάν, το Αφγανιστάν, την Αλβανία, το Ισραήλ και στην Ινδία. Στην πρώην ΕΣΣΔ είχε ξεκινήσει να κηρύττει σε Πεντηκοστιανές Εκκλησίες και σε στάδια. Στη Ρίγα της Λετονία συνεργάστηκε στενά με τον Αλεξέι Λέντγιαεφ και την Εκκλησία της Νέας Γενιάς όπου είναι ποιμένας. Σχεδόν σε όλες τις μεγάλες πόλεις της πρώην ΕΣΣΔ, ιδρύθηκαν εκκλησίες Livets Ord και Εκκλησίες της Νέας Γενιάς. Ο αριθμός ανθρώπων που ευαγγελίστηκαν υπολογίζεται στους 250,000 με 500,000. Η συνεργασία της Livets Ord με την Εκκλησία της Νέας Γενιάς τελείωσε το Μάρτιο του 2004 έπειτα από δογματική διαφωνία.

Το 2014 μεταστράφηκε στην Καθολική Εκκλησία.

Ανάμεσα στις Χαρισματικές εκκλησίες, ο Ουλφ Έκμαν θεωρούταν σύμβουλος, πνευματικός πατέρας, και "ποιμένας των ποιμένων".

## Παραπομπές


## Εξωτερικοί σύνδεσμοι
*Η επίσημη σελίδα του Ουλφ Έκμαν 
*Τηλεοπτικές μεταδόσεις της Εκκλησίας του Ουλφ Έκμαν

Κατηγορία:Θρησκευτικά πρόσωπα και προσωπικότητες
Κατηγορία:Πεντηκοστιανισμός
Κατηγορία:Σουηδοί
Λουντοβίκ Ζιουλί

Ο **Λουντοβίκ Ζιουλί** (*Ludovic Giuly*, (Λυών, 10 Ιουλίου 1976) είναι Γάλλος ποδοσφαιριστής που αγωνίζεται ως επιθετικός στη Μον ντ'Ορ Αζέργκ Φουτ.

## Καριέρα
### Αρχή της καριέρας
Αφού ξεκίνησε την καριέρα του στην Ολυμπίκ Λυών το 1994, ο Ζιουλί υπέγραψε στην ΑΣ Μονακό τον Ιανουάριο του 1998.

Ήταν αρχηγός της ομάδας του στην εκπληκτική σεζόν 2003-04, όπου η Μονακό έφτασε ως τον τελικό όπου ηττήθηκε από την Πόρτο.

### Μπαρτσελόνα
Η Μπαρτσελόνα πλήρωσε 7 εκατομμύρια ευρώ για να τον αποκτήσει από την Μονακό στις 28 Ιουνίου 2004, με συμβόλαιο ως τον Ιούνιο του 2008.

Συνέβαλε στην κατάκτηση του ισπανικού Πρωταθλήματος τη σεζόν 2004-05. Ήταν 2ος σκόρερ της ομάδας του με 11 γκολ.

Τη σεζόν 2005-06 η Μπαρτσελόνα κέρδισε και πάλι το πρωτάθλημα Ισπανίας αλλά και το Champions League και ο Ζιουλί ήταν και πάλι από τους πρωταγωνιστές, πετυχαίνοντας μάλιστα το μοναδικό γκολ της Μπαρτσελόνα στον ημιτελικό απέναντι στην ΑΚ Μίλαν.

### Ρόμα
Στις 17 Ιουλίου 2007 υπέγραψε στη ΑΣ Ρόμα αντί του πόσου των 1,8 εκατομμυρίων ευρώ ετησίως, ενώ η ομάδα της Καταλωνίας εισέπραξε 4,5 εκατομμύρια ευρώ.

### Διεθνής καριέρα
Υπήρξε μέλος της εθνικής ομάδας της Γαλλίας, αλλά λόγω ενός τραυματισμού στο πόδι δεν μπόρεσε να συμμετάσχει στο ευρωπαϊκό πρωτάθλημα του 2004.

Ο Ζιουλί δεν επιλέχθηκε ούτε και για το Παγκόσμιο κύπελλο ποδοσφαίρου 2006 και αντ'αυτού επιλέχθηκε ο Φρανκ Ριμπερί της Μαρσέιγ.
Ωστόσο, με τον Ζιμπλίρ Σισέ να έχει σπάσει το πόδι του σε αγώνα προετοιμασίας με την Κίνα, ο Ζιουλί θα μπορούσε να είχε κληθεί, όμως κάτι τέτοιο δεν συνέβη από τον προπονητή της εθνικής Γαλλίας Ραιμόντ Ντομενέκ, ο οποίος κάλεσε τον Σίντνει Γκοβού. Ο Ντομενέκ μάλιστα δήλωσε μετά το Παγκόσμιο Κύπελλο ότι "δεν υπάρχει λόγος να παίζει ο Ζιουλί στην Εθνική Γαλλίας όταν υπάρχουν νέοτεροι και καλύτεροι ποδοσφαιρίστες από αυτόν". Η δήλωση αυτή απογοήτευσε τους φιλάθλους της Εθνικής Γαλλίας αλλά και της Μπαρτσελόνα, αλλά ο Ζιουλί ζήτησε από τους θαυμαστές του να σεβαστούν την απόφαση του τεχνικού της Γαλλίας. Πρόσθεσε, όμως, ότι αν του δίνοταν μια ευκαίρια να παίξει για την πατρίδα του, θα την αξιοποιούσε αμέσως.

## Διακρίσεις
* Γαλλικό πρωτάθλημα ποδοσφαίρου: 2000 (ΑΣ Μονακό)
* Ισπανικό πρωτάθλημα ποδοσφαίρου: 2005, 2006 (Μπαρτσελόνα)
* Κύπελλο Γαλλίας: 2003 (ΑΣ Μονακό)
* Ισπανικό Σούπερ Καπ: 2006 (Μπαρτσελόνα)
* Ιταλικό Σούπερ Καπ: 2007 (ΑΣ Ρόμα)
* Champions League: 2006 (Μπαρτσελόνα)
* Κύπελλο Συνομοσπονδιών: 2003 (Γαλλία)

## Παραπομπές


## Εξωτερικοί σύνδεσμοι

* Official Website
* FootballDatabase :: Ludovic Giuly
* www.ludo-giuly.tk 
* Ludovic Giuly Football Boots

Κατηγορία:Γάλλοι ποδοσφαιριστές
Κατηγορία:Ποδοσφαιριστές Μπαρτσελόνα
Κατηγορία:Ποδοσφαιριστές Ρόμα
Κατηγορία:Ποδοσφαιριστές Εθνικής Γαλλίας
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Λιγκ 1
Κατηγορία:Ποδοσφαιριστές Πριμέρα Ντιβιζιόν
Κατηγορία:Ποδοσφαιριστές Σέριε Α
Κατηγορία:Ποδοσφαιριστές ΦΚ Λοριάν
Κατηγορία:Ποδοσφαιριστές Ολιμπίκ Λιονναί
Κατηγορία:Ποδοσφαιριστές ΑΣ Μονακό
Κατηγορία:Ποδοσφαιριστές Παρί Σεν Ζερμέν
Κατηγορία:Ποδοσφαιριστές Κυπέλλου Συνομοσπονδιών FIFA 2003
Κατηγορία:Κορσικανοί ποδοσφαιριστές
Κατηγορία:Παίκτες νικητές Κυπέλλου Συνομοσπονδιών FIFA
Ανγκ Λι

Ο **Ανγκ Λι** (*李安*, 23 Οκτωβρίου 1954) είναι βραβευμένος Ταϊβανέζος σκηνοθέτης και παραγωγός ταινιών, ο οποίος είναι βραβευμένος δυο φορές με Όσκαρ.

## Σύνοψη Καριέρας
Πολλές από τις ταινίες του Ανγκ Λι έχουν επικεντρωθεί στις αλληλεπιδράσεις μεταξύ της παράδοσης και του μοντέρνου. Κάποιες από τις ταινίες του έχουν έναν κωμικό τόνο που αντιπαρατίθεται με τον τραγικό ρεαλισμό που χαρακτηρίζει τις ταινίες του. Οι ταινίες του Λι ασχολούνται επίσης με κρυφά μυστικά και εσωτερικά βάσανα που βγαίνουν στην επιφάνεια, όπως στις ταινίες του "Το Γαμήλιο Πάρτυ" (1993) και "Το μυστικό του Brokeback Mountain" (2005) που αναφέρονται στο θέμα της ομοφυλοφιλίας, με τις πολεμικές τέχνες, όπως η ταινία "Τίγρης και Δράκος" (2000) και με προσαρμογές κόμικς όπως το "Hulk" (2003).

Η ταινία του Λι "Το μυστικό του Brokeback Mountain" (2005) κέρδισε το Χρυσό Λιοντάρι στο Διεθνές Φεστιβάλ Κινηματογράφου της Βενετίας και ονομάστηκε καλύτερη ταινία της χρονιάς από τους κριτικούς του Λος Άντζελες, του Λονδίνου, της Νέας Υόρκης και της Βοστόνης, ενώ ο ίδιος βραβεύτηκε με Όσκαρ Σκηνοθεσίας. Το 2007, άλλη μια ταινία του Λι κέρδισε το Χρυσό Λιοντάρι στο Διεθνές Φεστιβάλ Κινηματογράφου της Βενετίας, η ταινία Προσοχή, Πόθος, κάνοντας τον Λι τον δεύτερο σκηνοθέτη που έχει κερδίσει το εν λόγω βραβείο δύο φορές. Το 2012 γύρισε την ταινία "Η Ζωή του Πι" (The Life of Pi) και έλαβε και δεύτερο Όσκαρ Σκηνοθεσίας.

## Ταινίες
### Σκηνοθέτης

### Σεναριογράφος
* *Μαθήματα Ισορροπίας* (1992)
* *Το Γαμήλιο Πάρτυ* (1993)
* *Φαϊ, ποτό, αρσενικό, θηλυκό* (1994)
* *Siao Yu* (1995)

### Ηθοποιός
* *Το Γαμήλιο Πάρτυ* (1993)
* *The Candidate* (1998)

### Μοντάζ
* *Μαθήματα Ισορροπίας* (1992)
* *Φαϊ, ποτό, αρσενικό, θηλυκό* (1994)

### Παραγωγός
* *Siao Yu* (1995)
* *[[Τίγρης και Δράκος]]* (2000)

## Παραπομπές


Κατηγορία:Ταϊβανέζοι σκηνοθέτες
Κατηγορία:Βραβευμένοι με Χρυσή Σφαίρα Καλύτερης Σκηνοθεσίας
Κατηγορία:Βραβευμένοι με Όσκαρ Καλύτερης Σκηνοθεσίας
Κρυοπηγή

Το τοπωνύμιο **Κρυοπηγή** μπορεί να αναφέρεται:

*Στην Κρυοπηγή Άρτας
*Στην Κρυοπηγή Καρδίτσας
*Στην Κρυοπηγή Πρέβεζας
*Στην Κρυοπηγή Χαλκιδικής

Και στον εγκαταλελειμμένο οικισμό Κρυοπηγή Σερρών

Κατηγορία:Αποσαφηνίσεις ελληνικών τοπωνυμίων
Σημαία της Έσσης

thumb|Αστική σημαία της Έσσης.
Η  **σημαία του κρατιδίου της [[Έσση|Έσσης]]**   είναι κόκκινη και άσπρη. Οι διαστάσεις της σημαίας είναι 3:5.  Καθιερώθηκε, στην απλή μορφή της, δηλαδή χωρίς το έμβλημα, την 1η Δεκεμβρίου του 1946.

Η σημαία των πολιτών έχει επίσης δύο χρώματα και αναλογίες 3:5. Για πρώτη φορά εισήχθη με το Σύνταγμα του 1946 (άρθρο 66).  Η εμφάνιση της σημαίας ορίστηκε με μεγαλύτερη σαφήνεια και ακρίβεια το 1948.

thumb|Η κρατική-κυβερνητική σημαία της Έσσης.
Η κρατική σημαία διαφέρει από τη σημαία των πολιτών στο ότι επιπρόσθετα έχει στο κέντρο το έμβλημα της Έσσης. Το μέγεθος του εμβλήματος ως προς τη σημαία καθορίστηκε το 1949 στα 5/9 του ύψους της.

## Πηγές
*H σημαία του κρατιδίου της Έσσης στις **Σημαίες του Κόσμου**.
## Βλέπε επίσης
*Έμβλημα της Έσσης
Κατηγορία:Έσση
Εσση
Έμβλημα της Έσσης

thumb|Το έμβλημα του κρατιδίου Έσση της Γερμανίας.
Το  **έμβλημα του κρατιδίου της  [[Έσση|Έσσης]]**   καθιερώθηκε, όπως και η σημαία της Έσσης, στις 22 Νοεμβρίου του 1949. Βρίσκεται στο κέντρο της σημαίας του κρατιδίου και το κύριο τμήμα του απεικονίζει ένα λιοντάρι με τη γλώσσα να φαίνεται, σε γαλάζιο θυρεό και από πάνω ένα χρυσό στέμμα. Μοιάζει λίγο με το έμβλημα της Θουριγγίας. Τα δύο κύρια χρώματα της σημαίας (κόκκινο και λευκό), υπάρχουν και στο λιοντάρι.  Σε επίσημες περιστάσεις, το έμβλημα είναι μεγαλύτερο στις σημαίες που υπάρχουν σε αυτοκίνητα κυβερνητικών αξιωματούχων.

## Πηγές
*Το έμβλημα του κρατιδίου της Έσσης στις **Σημαίες του Κόσμου**.

## Βλέπε επίσης
*Σημαία της Έσσης

Κατηγορία:Έσση
Εσση
Νγκούλτρουμ

[thumb|260px|[Χαρτονόμισμα των 50 νγκούλτρουμ (2001)]]
Το **νγκούλτρουμ'' (**ngultrum*', κωδικός ([[ISO 4217]] *BTN'') είναι το νόμισμα του Μπουτάν από το 1974. Υποδιαιρείται σε 100 chhertum (ονομάζονταν chetrums στα κέρματα ως το 1979). 
## Ιστορία
Το σημερινό νόμισμα εισήχθη το 1974 και αντικατέστησε τη Ρουπία Μπουτάν, με την οποία είχε ίδια αξία. Το νγκούλτρουμ έχει ίδια αξία με τη Ρουπία Ινδίας. Η ινδική ρουπία εξακολουθεί να επηρεάζει το μπουτανέζικο νόμισμα.
## Κέρματα
To 1974 κυκλοφόρησαν κέρματα των 5 και 10 chetrums, των 20 chetrums και των 25 chetrums από χαλκονικέλιο και του 1 ngultrum. Η νέα σειρά κερμάτων κυκλοφόρησε το 1979, με τα κέρματα να αποτελούνται από νέο υλικό. Τα κέρματα των 5 και 10 chhertum έχουν πλέον κατά πολύ σταματήσει να κυκλοφορούν.
## Τραπεζογραμμάτια
Το 1974 είδε την εισαγωγή χαρτονομισμάτων του 1, 5 και των 10 ngultrums και ακολούθησαν τα 100 ngultrums το 1978 καιτα 2, 20 και 50 ngultrums το 1981. Το 1986 η έκδοση των χαρτονομισμάτων αποτέλεσε το έργο ειδικής Νομισματικής Αρχής. Το 2006 εισήχθη νέα σειρά τραπεζογραμματίων, ανάμεσα στα οποία και αυτών του 1 νγκούλτρουμ.

## Παραπομπές


## Εξωτερικοί σύνδεσμοι

* - Φωτογραφίες χαρτονομισμάτων από το Μπουτάν
* Ανάλυση της "κλειδωμένης" ισοτιμίας ανάμεσα σε Μπουτάν και Ινδία

Κατηγορία:Μπουτάν
Νγκουλτρουμ
Ράινχαρντ Μπόνκε

Ο **Ράινχαρντ Μπόνκε** (*Reinhard Bonnke*, Κένινγκσμπεργκ, 19 Απριλίου 1940 - 07 Δεκεμβρίου 2019) ήταν Γερμανός Χαρισματικός/Πεντηκοστιανός Χριστιανός ευαγγελιστής.

Αναγεννήθηκε στην ηλικία των 9. Σπούδασε στο Βιβλικό Κολλέγιο της Ουαλίας στο Σουόνσι και ήταν ποιμένας στη Γερμανία για 7 χρόνια. Ξεκίνησε τη διακονία του στην Αφρική, κηρύττοντας στο Λεσότο το 1967. Στη συνέχεια πραγματοποίησε μεγάλες ευαγγελιστικές συνάξεις σε όλη την ήπειρο. Ο Μπόνκε υποστηρίζει πως οι σταυροφορίες του έχουν οδηγήσει 10 εκατομμύρια ανθρώπους στο Χριστιανισμό μεταξύ του 1995 και του 2000, και άλλα 38 εκατομμύρια από το 2001 μέχρι το 2005. Επίσης ήταν ομιλητής στο Συνέδριο Νεολαίας Planetshakers το 2008 στην Αυστραλία. 

Ένα από τα πιο αξιοσημείωτα θαύματα που λέγεται ότι έχουν γίνει κατά τη διάρκεια των σταυροφοριών του Ράινχαρντ Μπόνκε, συνέβη τον Δεκέμβριο του 2001 στην Ιεραποστολική Εκκλησία της Χάρης του Θεού στην Ονίτσα της Νιγηρίας. Ο ποιμένας Ντάνιελ Εκετσούκγου ισχυρίστηκε πως όντας πιστοποιημένα νεκρός για 42 τουλάχιστον ώρες, επέστρεψε στη ζωή. Ο Μπόνκε έχει γράψει πολλά βιβλία, έχοντας πουλήσει 178 εκατομμύρια αντίτυπα σε 158 διαφορετικές γλώσσες.

## Παραπομπές


## Εξωτερικοί σύνδεσμοι

* Χριστός για όλα τα Έθνη (η διακονία του Μπόνκε)
* Ο Μπόνκε μιλά για έναν Νιγηριανό που αναστήθηκε από νεκρός

Κατηγορία:Θρησκευτικά πρόσωπα και προσωπικότητες
Κατηγορία:Γερμανοί
Κατηγορία:Πεντηκοστιανισμός
Κατηγορία:Ιεραπόστολοι
Ηρωδιανοί

Στην αρχαία Ιουδαία κατά τους χρόνους της Βίβλου οι λεγόμενοι **Ηρωδιανοί** αποτελούσαν την ισχυρή πολιτική παράταξη περί τον Ηρώδη τον Μέγα, εξ ου και η ονομασία τους. Η παράταξη αυτή ήταν ρωμαιόφιλη και είχε προσεταιριστεί κυρίως τους ξένους που κατοικούσαν την τότε Ιουδαία. Ηγέτης των Ηρωδιανών ήταν ο Αντίπας, άτομο σκοτεινό που απέβλεπε ίσως στη κατάληψη της εξουσίας. 
Οι Ηρωδιανοί αντιτίθονταν ριζικά προς κάθε άλλη θρησκευτική μερίδα της Ιουδαίας και κυρίως εναντίον της Μεσσιανικής ιδεολογίας του Ισραήλ.

## Πηγές
**Νεώτερον Εγκυκλοπαιδικόν Λεξικόν Ηλίου* τ. 9ος, σ. 376.

Κατηγορία:Βίβλος
Ηρικαπαίος

Ο **Ηρικαπαίος** ή και **Ηρικεπαίος** κατά την Ελληνική Μυθολογία και ιδιαίτερα την ορφική Κοσμογονία ήταν ερμαφρόδιτο ον το οποίο και χαρακτηριζόταν κυρίαρχη πρωτόγονη και ζωοδότης δύναμη του κόσμου.  Κατά την κοσμογονία δημιουργήθηκε στην αρχή ο Χρόνος και εξ αυτού η δυάδα Αιθήρ και Χάος, τα οποία μετά του κοσμογονικού Ωού (αυγού) παρήγαγαν την πρώτη θεϊκή τριάδα. Στη συνέχεια από τη γονιμοποίηση του Ωού προήλθαν ο Έρως, ο Φάνης (δηλαδή ο θεός του φωτός) και ο Μήτις (ο θεός της σκέψης, της φρόνησης) που αποτέλεσαν έτσι τη δεύτερη θεϊκή τριάδα

Με τη δεύτερη αυτή τριάδα οι Ορφικοί συνένωναν τον Ηρικαπαίο που συνδύαζε απ΄αρχής, κατ΄ αυτούς, τρισυπόστατη φύση, δηλαδή τη ζωή, το φως και τη φρόνηση.

## Πηγές
**Νεώτερον Εγκυκλοπαιδικό Λεξικόν Ηλίου* τ.9ος, σ.346

Κατηγορία:Όντα της ελληνικής μυθολογίας
Τζάμπαλ Άντερσον Ήρλυ

Ο **Τζάμπαλ Άντερσον Ήρλυ** (*Jubal Anderson Early*, 3 Νοεμβρίου 1816 - 2 Μαρτίου 1894) ήταν Αμερικανός νομομαθής και στρατιωτικός στη εποχή του Αμερικανικού εμφυλίου πολέμου.

Θεωρούνταν από τους ικανότερους στρατηγούς των ομοσπονδιακών στρατευμάτων. Τελικά όμως μετά από πολλές νικηφόρες μάχες ηττήθηκε από τον Σέρινταν το 1864 οπότε και αποσύρθηκε αρχικά στο Καναδά και στη συνέχεια στη Λουιζιάνα όπου και ιδιώτευσε. 

Ο στρατηγός Ήρλυ συνέγραψε σπουδαία απομνημονεύματα επί των τελευταίων ετών του εμφυλίου πολέμου.

## Παραπομπές


Κατηγορία:Αμερικανοί στρατιωτικοί
Κατηγορία:Αμερικανικός Εμφύλιος Πόλεμος
Θεοφάνης

*Θεοφάνης (όνομα): αντρικό βαφτιστικό όνομα
*Θεοφάνης Ομολογητής: Βυζαντινός μοναχός (ηγούμενος)  και χρονογράφος, υπέρμαχος της εικονολατρίας
*Παλαιών Πατρών Θεοφάνης Α΄ ο Φλωρίας: Μητροπολίτης Σερρών
*Παλαιών Πατρών Θεοφάνης Β΄ ο Λοκαμίστας: Αρχιεπίσκοπος παλαιάς Πάτρας
*Θεοφάνης Α΄ Καρύκης: Πατριάρχης Κωνσταντινουπόλεως.
*Θεοφάνης ο Έλληνας: ζωγράφος από την Κωνσταντινούπολη που μεγαλούργησε διακοσμώντας ναούς στη μεσαιωνική Ρωσία.
*Θεοφάνης ο Σιγριανής, Άγιος της Ορθόδοξης Εκκλησίας.

Κατηγορία:Αποσαφηνίσεις ονομάτων
Μητροπολίτης Λευκάδος και Ιθάκης Νικηφόρος

Ο **Μητροπολίτης Λευκάδος και Ιθάκης Νικηφόρος** (κατά κόσμον *Νικόλαος Δεδούσης*, 1918 - 28 Ιανουαρίου 2008) ήταν Έλληνας επίσκοπος Λευκάδος και Ιθάκης από το 1968 μέχρι το θάνατό του, το 2008.

Γεννήθηκε στην Καλαμάτα το 1918. Αποφοίτησε από τη Θεολογική Σχολή του Πανεπιστημίου Αθηνών το 1941 και χειροτονήθηκε διάκονος το 1947 και πρεσβύτερος το 1948. Υπηρέτησε ως στρατιωτικός ιερέας και ιεροκύρηκας. Εξελέγη Μητροπολίτης Λευκάδος και Ιθάκης το 1968. Συνέγραψε βιβλία, ενώ άρθρα του δημοσιεύτηκαν σε πολλές εφημερίδες και περιοδικά.

Απεβίωσε σε ηλικία 90 ετών στις 28 Ιανουαρίου του 2008, την ίδια ημέρα που απεβίωσε και ο Αρχιεπίσκοπος Χριστόδουλος.

## Παραπομπές


Νικηφορος
Κομαιθώ

Με το όνομα **Κομαιθώ** ήταν γνωστές δύο γυναίκες της Ελληνικής μυθολογίας.

# Ιέρεια στον ναό της Αρτέμιδος Τρικλαρίας στην αρχαία Πάτρα, η οποία σύμφωνα με την μυθολογία σύναψε ερωτική σχέση με τον Μελάνιππο μέσα στον ναό βαίνοντας σε ιεροσυλία. Η θεά τότε εξοργίστηκε από την πράξη αυτή και έριξε μεγάλη επιδημία στην πόλη, και έκανε τα φυτά να μην βγάζουν καρπούς. Τότε ζητήθηκε χρησμός από το μαντείο των Δελφών και η Πυθία απάντησε ότι έπρεπε να θυσιαστούν ο Μελάνιππος και η Κομαιθώ για να εξαγνιστεί η Άρτεμις, όπως και έγινε. Από τότε κάθε χρόνο θυσιάζονταν ένας νέος και μια νέα. Η θυσία αυτή σταμάτησε από τον Ευρύπυλο.
# Κόρη του βασιλιά των Ταφίων Πτερέλαου και αδελφή των Ευήρη, Χρομίου, Τύραννου, Αντίοχου, Χερσιδάμα και Μήστωρα. Κατά την πολιορκία της πόλης από τον Αμφιτρύωνα τον ερωτεύτηκε και πρόδωσε τον πατέρα της, όμως ο Αμφιτρύων όταν κατέλαβε την πόλη την σκότωσε. 

## Πηγές


Κατηγορία:Αρχαίοι Αχαιοί
Κατηγορία:Πρόσωπα της ελληνικής μυθολογίας
Κατηγορία:Ιστορία της Πάτρας
Κατηγορία:Ταφίοι
Λάιος

Το επώνυμο **Λάιος** πιθανόν αναφέρεται στους:

* Αριστείδης Λάιος (1871–1965), Έλληνας φωτοτσιγκογράφος
* Γιάννης Λάιος (γεν. 1951), Έλληνας διακεκριμένος πρώην πετοσφαιριστής
* Δημήτρης Λάιος (1925-1981), δήμαρχος Γρεβενών (1964-67).

## Δείτε επίσης
* Λάιος ο Λάμβακος
Τζανφράνκο Τζόλα

Ο **Τζανφράνκο Τζόλα** (, 5 Ιουλίου 1966) είναι Ιταλός πρώην ποδοσφαιριστής και θεωρείται από τους καλύτερους επιθετικούς που ανέδειξε η Ιταλία.

## Καριέρα ως ποδοσφαιριστής
Γεννήθηκε στην Ολιένα της Σαρδηνίας στις 5 Ιουλίου 1966. Ξεκίνησε τη σταδιοδρομία του το 1984 στην τοπική Νουορέζε και το 1987 μεταγράφηκε στη δεύτερη μεγαλύτερη ομάδα της Σαρδηνίας, την Τορές.

Το Καλοκαίρι του 1989 κάνει το μεγάλο άλμα στην καριέρα του παίρνοντας μεταγραφή στη μεγάλη ΣΣΚ Νάπολι του Μαραντόνα και του Καρέκα, με την οπoία κατακτά το ιταλικό πρωτάθλημα του 1990. Μετά απο τέσσερις σεζόν μετακινείται στην Πάρμα με την οποία και κατακτά το 1995 το Κύπελλο ΟΥΕΦΑ. Την περίοδο 1996/97 εκπατρίζεται για να συνεχίσει την καριέρα του στην αγγλική Τσέλσι. Κατά την επταετή παραμονή του στην ομάδα του Λονδίνου της οποίας αποτελεί βασικό και αναντικατάστατο στέλεχος, πανηγυρίζει 2 Κύπελλα Αγγλίας (1997 και 2000), 1 Λιγκ Καπ Αγγλίας το 1998 καθώς και 1 Κύπελλο Κυπελλούχων το 1998. Το Καλοκαίρι του 2003 επιστρέφει στην Ιταλία για να κλείσει την πλούσια καριέρα του στην Κάλιαρι. Με τα χρώματα της Κάλιαρι αγωνίζεται για 2 χρόνια και κρεμάει τα παπούτσια του το 2005.

Αγωνίστηκε 35 φορές με την Εθνική Ιταλίας πετυχαίνοντας 8 τέρματα και θεωρούνταν σπεσιαλίστας στις εκτελέσεις φάουλ.

## Καριέρα ως προπονητής
Το 2007 ανέλαβε την τεχνική ηγεσία της Εθνικής Ελπίδων της Ιταλίας και απο τη σεζόν 2008/09 είναι προπονητής της Γουέστ Χαμ.

## Στατιστικά
* 1984-87: Νουορέζε (εμφανίσεις/γκολ: 31/10)
* 1987-89: Τορές (88/21)
* 1989-93: Νάπολι (105/32)
* 1993-96: Πάρμα (102/49)
* 1996-03: Τσέλσι (229/59)
* 2003-05: Κάλιαρι (41/23)

## Τίτλοι και άλλες διακρίσεις
* 1990: Πρωτάθλημα Ιταλίας
* 1995: Κύπελλο ΟΥΕΦΑ
* 1997: Κύπελλο Αγγλίας
* 1997: Ποδοσφαιριστής της Χρονιάς
* 1998: Λιγκ Καπ Αγγλίας
* 1998: Κύπελλο Κυπελλούχων
* 2000: Κύπελλο Αγγλίας
* 2003: Καλύτερος Ποδοσφαιριστής στην ιστορία της Τσέλσι

## Παραπομπές


## Πηγές
* *Australian FourFourTwo* τεύχος 26,Δεκέμβριος 2007
## Εξωτερικοί σύνδεσμοι

*

Κατηγορία:Επιθετικοί ποδοσφαιριστές
Κατηγορία:Ιταλοί ποδοσφαιριστές
Κατηγορία:Ποδοσφαιριστές Τσέλσι ΦΚ
Κατηγορία:Ποδοσφαιριστές Εθνικής Ιταλίας
Κατηγορία:Ποδοσφαιριστές Ευρωπαϊκού Πρωταθλήματος 1996
Κατηγορία:Ποδοσφαιριστές Παγκοσμίου Κυπέλλου 1994
Κατηγορία:Ποδοσφαιριστές Πρέμιερ Λιγκ
Κατηγορία:Ποδοσφαιριστές Σέριε Α
Κατηγορία:Ποδοσφαιριστές Πάρμα ΦΚ
Κατηγορία:Ποδοσφαιριστές ΣΣΚ Νάπολι
Κατηγορία:Ποδοσφαιριστές Κάλιαρι Κάλτσιο
Κατηγορία:Προπονητές ποδοσφαίρου Γουέστ Χαμ Γιουνάιτεντ
Κατηγορία:Προπονητές ποδοσφαίρου Γουότφορντ ΦΚ
Κατηγορία:Προπονητές ποδοσφαίρου Σέριε Α